Predkladacia správa

Vláda na svojom rokovaní dňa 7. novembra 2001 schválila uznesením č. 1069 Návrh ďalšieho nakladania s majetkom štátu v spoločnosti Slovenské aerolínie, akciová spoločnosť (ďalej len „Slovenské aerolínie“) a v bode B.2 uložila ministrovi dopravy, pôšt a telekomunikácií úlohu. „predložiť v spolupráci s ministrom financií na rokovanie vlády návrh na vloženie troch lietadiel TU – 154M ako majetkový vklad do spoločnosti Slovenské aerolínie, akciová spoločnosť“. 
Predkladaný materiál obsahuje súdnoznalecké ohodnotenie troch lietadiel TU – 154M a leteckých sedadiel a návrh na udelenie súhlasu vládou SR použiť predmetné hnuteľné veci ako vklad do majetku právnickej osoby Slovenské aerolínie podľa § 13 ods. 7 písm. b) bodu 1. zákona Národnej rady SR č. 278/1993 Z.z. o správe majetku štátu v znení neskorších predpisov. Zároveň materiál splnomocňuje ministra dopravy s týmto nepeňažným vkladom jednať s ostatnými akcionármi o zvýšení základného imania spoločnosti a realizovať vklad v termíne do 31.1.2002. 
Vláda v bode B.1. uznesenia č. 1069/2001 uložila ministrovi dopravy, pôšt a telekomunikácií „zabezpečiť trhové ocenenie spoločnosti Slovenské aerolínie, akciová spoločnosť a následne zabezpečiť úpravu základného imania spoločnosti podľa tohto trhového ocenenia“. Zníženie základného imania spoločnosti bolo realizované o cca 45 % na mimoriadnom valnom zhromaždení spoločnosti konanom dňa 8. marca 2002. Následne mimoriadne valné zhromaždenie dňa 6. júna 2002 schválilo, aby návrh na vyznačenie zmeny základného imania do obchodného registra sa vykonal spoločne s vyznačením zmeny základného imania jeho zvýšením. Pôvodné rokovania o zvýšení základného imania vkladom troch lietadiel boli doteraz neúspešné pre numerické chyby v znaleckom posudku a ďalšie procesné chyby. 
Z uznesenia vlády SR č. 1069/2001 zostali otvorené úlohy B.3. „vykonať zmeny stanov a orgánov spoločnosti Slovenské aerolínie, akciová spoločnosť“ a B.4. „navrhnúť model privatizácie spoločnosti Slovenské aerolínie, akciová spoločnosť“. Obe úlohy navrhujeme zrušiť a prijať v novom znení a s novými termínmi. 
Tento materiál riešiaci vklad troch lietadiel TU – 154M bol pôvodne vypracovaný v júni 2002 a riadne prerokovaný v medzirezortnom pripomienkovom konaní. Do vlády však nebol predložený pre uplynutie doby určenej na vklad v zmluve o nepeňažnom vklade. Následný proces uzavierania dodatku tejto zmluvy odhalil slabé miesta procesu podmieneného navyšovania základného imania s následným udelením súhlasu vládou. Problém skomplikoval viac ako rok starý znalecký posudok, ktorý sa musel nechať prepracovať. Dnes sa predkladá materiál, ktorý ohodnocuje nepeňažný vklad a po udelení súhlasu vládou splnomocňuje ministra dopravy jednať smerom k zvýšeniu majetkového podielu štátu v spoločnosti Slovenské aerolínie.
Materiál upozorňuje na negatívne vplyvy predlžovania avizovaného procesu prebratia kontroly nad spoločnosťou a preto termínovo viaže tento proces navyšovania základného imania ohraničiť 31.1.2003. Zároveň ukladá ministrovi dopravy ako akcionárovi zabezpečiť efektívne hospodárenie v spoločnosti a výkony realizovať v ekonomicky oprávnených cenách. Vkladom lietadiel do spoločnosti štát zásadným spôsobom urýchľuje proces náprav anomálií z minulosti, keď štát je v pozícií prenajímateľa lietadiel iba jednej zo spoločností pôsobiacich na trhu leteckej dopravy a zároveň má majetkovú účasť ako akcionár v rovnakej spoločnosti. Vklad lietadiel nie je možné preto chápať ako klasický investorský akt. Ako ďalší krok je potrebné pre nastolenie rovnakých podmienok na trhu privatizovať štátnu účasť v spoločnosti. Kritickým pre dlhodobú existenciu spoločnosti sa javí nájdenie vhodného podnikateľského zámeru. Privatizačný proces je preto nutné naviazať na nájdenie vhodného strategického partnera, prípadne rozhodnúť o inej alternatíve riešenia zabezpečujúcej návratnosť vložených prostriedkov do štátneho rozpočtu, prípadne ich použitie na rozvojové projekty v civilnom letectve. 
Materiál stručne oboznamuje s technickými problémami pri predaji lietadiel iným spôsobom, nutnosť permanentnej údržby a konzervácie v prípade dlhodobého odstavenia lietadiel. 
Predkladaný materiál nemá negatívny vplyv na verejné financie a zamestnanosť, nemá dopad na obyvateľov ani na životné prostredie. Z tohto dôvodu nepredkladáme doložku finančných, ekonomických, environmentálnych vplyvov a vplyvov na zamestnanosť.